Document ID: 31999R2558

KOMMISSIONENS FORORDNING (EF) Nr. 2558/1999
af 2. december 1999
om midlertidig fravigelse af visse bestemmelser om udstedelse af eksportlicenser med forudfastsættelse af restitutionen for landbrugsprodukter
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1255/1999 af 17. maj 1999 om den fælles markedsordning for mælk og mejeriprodukter(1), særlig artikel 26, 31 og 42, samt de tilsvarende bestemmelser i andre forordninger om fælles markedsordninger for landbrugsprodukter, og
ud fra følgende betragtninger:
(1) I Kommissionens forordning (EF) nr. 174/1999(2) om særlige gennemførelsesbestemmelser for så vidt angår anvendelsen af eksportlicenser og eksportrestitutioner for mælk og mejeriprodukter er det i artikel 10, stk. 1, fastsat, at eksportlicenser udstedes den femte arbejdsdag efter dagen for indgivelsen af ansøgningen, for så vidt Kommissionen ikke træffer særlige foranstaltninger inden udløbet af denne frist; lignende bestemmelser findes i de tilsvarende forordninger, der gælder for oksekød, svinekød, fjerkrækød, æg, frugt og grøntsager, forarbejdede frugter og grøntsager, vin, korn, ris, sukker, olivenolie og landbrugsprodukter, der udføres i form af varer, som ikke omfattes af traktatens bilag I;
(2) år 2000-problemet og navnlig årsskiftet 1999/2000 vil kunne forårsage forstyrrelser i medlemsstaternes overførsel af data til Kommissionen, og det er hverken muligt at forudse, hvilken form eller hvilket omfang sådanne forstyrrelser måtte få, eller at løse problemerne på forhånd til trods for de berørte myndigheders indsats; en korrekt overførsel af dataene vedrørende licensansøgninger og de deraf omfattede mængder er en absolut forudsætning for en korrekt forvaltning af landbrugsmarkederne og navnlig for Kommissionens vedtagelse af foranstaltninger vedrørende udstedelsen af eksportlicenser med forudfastsættelse af restitutionen;
(3) hvis der opstår forstyrrelser i overførslen af dataene, kunne de nugældende betænkningstider for udstedelse af eksportlicenser med forudfastsættelse af restitutionen, inden for hvilke Kommissionen skal træffe sine beslutninger, vise sig at være for korte, og Kommissionen ville i så fald ikke længere vare i stand til at sikre en hensigtsmæssig forvaltning af licensordningen; disse betænkningstider bør derfor forlænges for de licensansøgninger, der indgives i den kritiske periode i forbindelse med årsskiftet 1999/2000 fra den 27. december 1999 til og med den 10. januar 2000;
(4) Hvis Kommissionen konstaterer, at ovennævnte forstyrrelser i overførslen af dataene ikke er opstået eller ikke længere vil forekomme, bør den med hensyn til betænkningstiderne have mulighed for hurtigst muligt at genetablere den ordning, der var gældende inden denne forordnings ikrafttrædelse. Hvis Kommissionen i perioden fra den 27. december 1999 til den 10. januar 2000 skulle have genetableret den tidligere gældende ordning, men kort herefter konstaterer sådanne forstyrrelser, samt hvis disse forstyrrelser skulle indtræffe efter den 10. januar 2000, bør den endvidere have mulighed for at genindføre de ovennævnte forlængede betænkningstider; Kommissionen bør derfor bemyndiges til selv at kunne ophæve eller genindføre denne forordning delvis eller i sin helhed;
(5) de i denne forordning fastsatte foranstaltninger er i overensstemmelse med udtalelse fra alle de berørte forvaltningskomitéer -
UDSTEDT FØLGENDE FORORDNING:
Artikel 1
Ved denne forordning fastsættes en midlertidig undtagelse fra de betænkningstider for udstedelse af eksportlicenser med forudfastsættelse, der er omhandlet i følgende bestemmelser:
- artikel 10, stk. 1, i forordning (EF) nr. 174/1999
- artikel 10, stk. 1, i forordning (EF) nr. 1445/95(3)
- artikel 3, stk. 3, i forordning (EF) nr. 1370/95(4)
- artikel 3, stk. 3, i forordning (EF) nr. 1371/95(5)
- artikel 3, stk. 3, i forordning (EF) nr. 1372/95(6)
- artikel 2, stk. 4, i forordning (EF) nr. 2190/96(7)
- artikel 4, stk. 2, i forordning (EF) nr. 1429/95(8)
- artikel 3, stk. 2, i forordning (EF) nr. 1685/95(9)
- artikel 7, stk. 3, i forordning (EF) nr. 1162/95(10)
- artikel 3, stk. 2, i forordning (EF) nr. 2543/95(11)
- artikel 9, stk. 1, andet led, i forordning (EF) nr. 1464/95(12)
- artikel 3, stk. 3, i forordning (EF) nr. 1223/94(13).
Artikel 2
Som en undtagelse fra de i artikel 1 nævnte bestemmelser udstedes eksportlicenser med forudfastsættelse af restitutionen, for hvilke der indgives ansøgning i perioden fra den 27. december 1999 til den 10. januar 2000, den tiende arbejdsdag efter dagen for indgivelsen af ansøgningen, hvis Kommissionen ikke har truffet særlige foranstaltninger inden fristens udløb.
Artikel 3
Kommissionen tager skridt til ophævelse af denne forordning og genetablering af den gældende ordning inden forordningens ikrafttrædelse, så snart den har konstateret, at forstyrrelser i overførslen af dataene i forbindelse med årsskiftet 1999/2000 ikke er opstået eller ikke længere vil forekomme. Endvidere bemyndiges Kommissionen til at genindføre den forlængede betænkningstid som omhandlet i artikel 2 i tilfælde af, at den i perioden fra den 27. december 1999 til den 10. januar 2000 skulle have genetableret den tidligere gældende ordning og kort herefter konstaterer sådanne forstyrrelser, samt hvis disse forstyrrelser skulle indtræffe efter den 10. januar 2000.
Artikel 4
Denne forordning træder i kraft på syvendedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 2. december 1999.

Labels: 2
3
15
6